《凤凰夜坐联句》
宋代·黄公度

月黑前村笛，风清俯槛琴。
老苔虚殿闭，乔木故宫深。
宿鸟依丛树，疏钟出断林。
夜堂留暑湿，秋谷半晴阴。
事业惟欹枕，尘埃一散襟。
劳生倦奔走，远目寄登临。
割据当年事，英雄万古心。
青山空白骨，华屋漫黄金。
酒薄何劳醉，诗成不废吟。
艰危多感慨，时序苦侵寻。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。